খড়দহে ভয়াবহ বিস্ফোরণ, উড়ল বাড়ির চাল

উত্তর ২৪ পরগনা: রবিবার সন্ধ্যায় উত্তর ২৪ পরগনার খড়দহে একটি বাড়িতে বিস্ফোরণ। বাড়িতে মজুত রাখা বাজির মশলা থেকেই বিস্ফোরণ হয় বলে খবর। বিস্ফোরণের কারণে উড়ে যায় বাড়ির চাল। ঘটনাস্থলে গিয়েছে রহড়া থানার পুলিশ। ওই বাড়ির মালিক অভিজিৎ সিং পলাতক বলে খবর। ঘটনায় হতাহতের কোনও খবর নেই।

জানা গিয়েছে, বন্দিপুরের ঠাকুর কলোনি এলাকায় এদিন সন্ধ্যার পরই আচমকা কেঁপে ওঠে এলাকা। সেই আওয়াজেই তৎক্ষণাৎ ছড়িয়ে পড়ে আতঙ্ক ও উদ্বেগ। এলাকাবাসীরা জানান, প্রথমে কেউ বুঝতে পারেননি ঠিক কী ঘটেছে। হঠাৎ বিকট শব্দে বাড়ি-ঘর কেঁপে ওঠায় অনেকে ভেবেছিলেন হয়ত গ্যাস সিলিন্ডার থেকে বিস্ফোরণ হয়েছে। কিন্তু পরে জানা যায়, ঘটনাস্থলে থাকা বাড়িটির ভিতরেই মজুত ছিল বিপুল পরিমাণ বারুদ।

আরও পড়ুন: এজরা স্ট্রিটে ভয়াবহ আগুনের পর এখনও চলছে কুলিং অপারেশন

বাড়িতে মজুত বারুদ থেকেই বিস্ফোরণ বলে প্রাথমিক অনুমান পুলিশের। কিন্তু কেন আবাসিক এলাকায় বারুদ রাখা হল, কোথা থেকেই বা এই বারুদ এসেছে, তা নিয়ে কিন্তু ইতিমধ্যেই ধোঁয়াশা তৈরি হয়েছে। বিস্ফোরণের তীব্রতা এতটাই ছিল যে আশপাশের বাড়ির জানলার কাঁচ ভেঙে পড়ে। কিছু বাড়িতে দেওয়ালের প্লাস্টারও খসে যায়। যদিও বড়সড় হতাহতের খবর এখনও পাওয়া যায়নি।